एकटा गाय आ एकटा पाठी एक्कै खुट्टापर बान्हल छलै । पाठीकेँ नहाएल जा रहल छलै । ई देखि गाय पुछलकै "भाइ ई की भऽ रहल छै ? "
पाठी कहलकै "हमर दीर्घ यात्राक ओरियान भऽ रहल छै । "
"अच्छए भाइ एक बात बता, एते दिन लोक तोरा खस्सी आ पाठी कहै छलौ मुदा आइ तोहर नव नाम सूनि रहल छियौ 'छागर'. . . से किए ? "
"नै बुझलहीं बहिन, एते दिन धरि मनुखक नामे कटि कऽ मनुखक पेट भरै छलियै आ आइ मनुख देवताक बहन्ना बना कऽ काटत तेँ ई विशेष नाम देल गेल छै. . . बहिन,एक टा बात बड सतबै छै . . . भगवतीक चरणमे मरनाइ तँ पुण्येक गप भेलै मुदा हमरा अपन भोजन बनबै लेल देवी कहाँ आबै छथिन्ह. . . हमरा तँ सब दिन जकाँ मनुखे खाइत छै तखन एते ताम-झामक कोन प्रयोजन ? "छागरक दुनू नैनसँ गंगा-यमुना बहऽ लागल छलै । ओ अपनाकेँ सम्हारैत आगू बाजल "बहिन, राक्षस तँ पापी छल तेँ ओकर संहार कऽ भक्षण कएल गेल. . . मुदा हम ककरा कोन कष्ट देलियै जे हमरा राक्षसे जकाँ काटल जाइत अछि । बहित एकटा बात सन्तोष दैत अछि जे देवीक नजरिमे सब बराबर छै । आइ जे हमर प्राण लेत काल्हि ओकरा देवी नै छोड़थिन. . . । "छागर बाजिते छल तखने ओकर मालीक ओकर डोरी पकड़ि बलि-वेदी दिस चलि देलक । 